ส่วนที่ 1

ข้อมูลสรุป 

Executive Summary

โรงพยาบาลเอกชนในประเทศไทยเกิดขึ้นเมื่อ 35 ปี
ในยุคที่โรงพยาบาลภาครัฐมีไม่เพียงพอที่จะให้บริการอย่างทั่วถึงโดยเฉพาะประชาชนที่ด้อยโอกาส
และการที่ภาครัฐขาดความคล่องตัวในการสร้างโรงพยาบาลเพิ่มขึ้นให้ทันต่อความต้องการ
ทำให้โรงพยาบาลเอกชนเพิ่มขึ้นอย่างรวดเร็วทั่วประเทศ และนำเทคโนโลยีการแพทย์ที่ทันสมัย
และวิธีบริหารงานแบบธุรกิจมาใช้
ทำให้ภาครัฐตื่นตัวสร้างโรงพยาบาลเพิ่มขึ้นและพัฒนาโรงพยาบาลจนให้บริการแข่งกับโรงพยาบาลเอกชนได้ในปัจจุบัน

การที่โรงพยาบาลภาครัฐมีจำนวนเพิ่มและมีบริการที่ดี
พร้อมกับมีกฎหมายประกันสังคมและประกันสุขภาพ 30
บาทรักษาทุกโรคมาใช้ครอบคลุมประชากรทั้งประเทศ
ทำให้โรงพยาบาลเอกชนได้รับผลกระทบอย่างรุนแรงจากผู้ที่เคยซื้อบริการเดิมหายไปเป็นจำนวนมากและโรงพยาบาลเอกชนส่วนใหญ่ต้องเข้าเป็นโรงพยาบาลในโครงการประกันสุขภาพของรัฐโดยแยกเป็น
2 กลุ่ม ดังนี้

กลุ่มที่ 1 เป็นผู้ใช้สิทธิตามโครงการประกันสุขภาพที่ภาครัฐจ่ายค่าบริการให้กับโรงพยาบาล
ในอัตราค่อนข้างต่ำ เป็นตลาดขนาดใหญ่ที่มีโรงพยาบาลเอกชน ต้นทุนต่ำระดับปฐมภูมิ (Primary
care) ที่ตรวจรักษาผู้ป่วยนอกและทำหัตถการง่ายๆต้องการให้บริการ กับโรงพยาบาลระดับทุติยภูมิ
(Secondary care) บางแห่งที่รับให้บริการ
ซึ่งเป็นโรงพยาบาลขนาดกลางที่มีแพท์ผู้เชี่ยวชาญเฉพาะสาขาโรค
สามารถทำผ่าตัดและดูแลรักษาผู้ป่วยหนักได้

กลุ่มที่ 2
เป็นกลุ่มที่มีฐานะดีทางเศรษฐกิจที่สามารถซื้อบริการสุขภาพด้วยตนเองหรืออยู่ภายใต้การประกันสุขภาพของบริษัทเอกขน
มีจำนวนน้อยกว่ากลุ่มแรกโดยกลุ่มนี้จะเลือกใช้โรงพยาบาลที่ตนเองเชื่อถือไว้วางใจ
ซึ่งเป็นโรงพยาบาลระดับทุติยภูมิและระดับตติยภูมิ (Tertiary care)
ที่มีแพท์ผู้เชียวชาญเกือบทุกสาขา สามารถทำผ่าตัดที่ซับซ้อน มีเครื่องมือแพทย์ที่ใช้เทคโนโลยีระดับสูง
และอัตราค่าบริการที่สูงกว่า

โรงพยาบาลกรุงธน 1 เป็นโรงพยาบาลระดับทุติยภูมิ และค่อนไปตติยภูมิ เปิดดำเนินการมา 28 ปี
มีเตียงรับผู้ป่วย 210 เตียง ตั้งอยู่ในย่านที่ประชากรส่วนใหญ่มีรายได้ปานกลาง
ซึ่งผู้ป่วยที่เคยซื้อบริการด้วยตนเองจำนวนหนึ่งจะไปใช้สิทธิในโครงการประกันสุขภาพที่เกิดภายหลัง
โรงพยาบาลจึงเข้าร่วมในโครงการประกันสังคมเพียงโครงการเดียว ส่วนโรงพยาบาลกรุงธน 2
เป็นโรงพยาบาลระดับทุติยภูมิ เปิดดำเนินการมา 12 ปี มีเตียงรับผู้ป่วย 100 เตียง
ตั้งอยู่ในย่านที่ประชากรส่วนใหญ่มีรายได้ค่อนข้างต่ำ มีโรงงานอุตสาหกรรมค่อนข้างมาก
มีผู้ป่วยที่ซื้อบริการด้วยตนเองจำนวนน้อย
จำเป็นต้องเข้าร่วมในโครงการประกันสังคมและโครงการหลักประกันสุขภาพถ้วนหน้า (30 บาท)

บริษัทโรงพยาบาลกรุงธน จำกัด จดทะเบียนจัดตั้งเมื่อวันที่ 29 ธันวาคม 2520
เข้าเป็นบริษัทจดทะเบียนในตลาดหลักทรัพย์แห่งประเทศไทยในปี พ.ศ.2533
และจดทะเบียนเป็นบริษัทมหาชนจำกัดในปี พ.ศ.2536 นอกจากดำเนินธุรกิจโรงพยาบาลเอกชน 2
แห่งแล้ว ได้ลงทุนในบริษัทย่อย 1 บริษัทและบริษัทร่วม 2 บริษัท
เนื่องจากไม่มีนโยบายสร้างโรงพยาบาลแห่งใหม่
และเห็นว่าการทำธุรกิจโรงพยาบาลเอกชนจะมีความยากลำบากยิ่งขึ้น

บริษัทลงทุนในบริษัทย่อยเนื่องจากมีวัตถุประสงค์ดำเนินธุรกิจการท่องเที่ยวเพื่อสุขภาพ (Health
Tour) ซึ่งมีตลาดผู้สูงอายุทั่วโลกเป็นจำนวนมากและเพิ่มมากขึ้นทุกปี
โดยเน้นตลาดผู้สูงอายุในประเทศที่พัฒนาและชอบใช้เวลาท่องเที่ยวระยะยาว (Long Stay)
เพื่อพักผ่อนหาความสุขในประเทศที่มีความพร้อมในด้านบริการและความปลอดภัยโดยเฉพาะการแพทย์ที่ได้มาตรฐานสากลซึ่งประเทศไทยมีความพร้อม
และเชื่อว่าสามารถเกิดขึ้นได้แต่ต้องใช้เวลาพอสมควรสร้างชื่อเสียงให้เป็นที่ยอมรับ (Brand
name) เช่นเดียวกับการเริ่มต้นธุรกิจโรงพยาบาลเอกชนในระยะแรก 5 ปีที่เติบโตอย่างล่าช้า
หลังจากเป็นที่ยอมรับของประชาชนจึงเติบโตได้รวดเร็วและได้มาตรฐานระดับสากลจำนวนมาก
ทำให้ชาวต่างประเทศเดินทางเข้ามาใช้บริการจนประเทศไทยเป็นศูนย์กลางการแพทย์ (Medical
Hub) แห่งหนึ่งในเอเชียและกว่าจะถึงวันนี้ต้องใช้เวลาถึง 40
ปีตั้งแต่เริ่มมีโรงพยาบาลเอกชนเกิดขึ้น
การลงทุนในบริษัทย่อยจึงเป็นการลงทุนโครงการระยะยาวที่รัฐบาลสนับสนุนและเติบโตเป็นธุรกิจระดับชาติต่อไป